Erkkilän päiväkodin paikalle Tampereen Tammelassa aiotaan rakentaa kerrostalo loft-siivellä – myös naapurikortteliin kaavaillaan täydennysrakentamista

Tampereen Tammelassa aiotaan rakentaa asuinkerrostalo Kullervonkadun ja Pinninkadun kulmauksessa sijaitsevalle tontille, jossa aiemmin on sijainnut Erkkilän päiväkoti. Uudisrakentaminen edellyttää, että tontilla sijaitseva päiväkoti- ja autotallirakennus puretaan. Päiväkotirakennuksessa toimi aiemmin Erkkilän päiväkoti, ja myöhemmin tilaa on käytetty päivähoidon väistötilana. Kaupungin varhaiskasvatus päätti kuitenkin luopua kyseisen vuokratilan käytöstä. Päiväkoti- ja autotallirakennuksen paikalle suunniteltuun asuinrakennukseen kuuluu 8–9-kerroksinen kerrostalo ja matalampi siipiosa, jossa on loft-asuntoja. Kadunkulmaan tulee liiketilaa. Tontin nykyinen, vuonna 1970 rakennettu asuinkerrostalo säilyy ennallaan, mutta sen kaavamerkinnät päivitetään. Pirkanmaan maakuntamuseon mukaan tontin nykyisen asuinkerrostalon arvot ovat ilmeiset, ja se tulee suojella asianmukaisella merkinnällä. Arvorakennus tulee huomioida myös uudisrakennuksen muotokielessä. Sen sijaan päiväkotirakennuksen arkkitehtoninen ja kaupunkikuvallinen merkitys on vähäinen. Suunnittelualueen kokonaiskerrosala on 10 880 kerrosneliötä. Rakennusoikeus kasvaa reilulla 5 000 kerrosneliöllä. Uusia asuntoja tulee noin 60. Pysäköintiä on suunniteltu kahteen tasoon, joista alempi maan alla. Asemakaavaa laaditaan tontin omistavan asunto-osakeyhtiön aloitteesta. Asemakaavamuutosta käsitellään tiistaina yhdyskuntalautakunnassa, ja kaavaehdotuksen hyväksymisestä päätetään lopullisesti valtuustossa. Naapuritontillakin täydennyssuunnitelmia Tampereen yhdyskuntalautakunnassa käsitellään tiistaina myös Kullervonkatu 5:n naapurikorttelissa sijaitsevan tontin asemakaavaehdotusta. Kaavamuutos mahdollistaa Tapionkadun ja Pinninkadun kulmaan 4–9-kerroksisen asuinrakennuksen ja nykyisen asuinrakennuksen korottamisen Tammelan puistokadun varrella. Uudisrakennuksen 4-kerroksinen osa sijoittuu Tapionkadun ja 9-kerroksinen osa Pinninkadun varteen. Pysäköintilaitokselle osoitetaan tilaa yhteen kerrokseen maan alle. Olemassa oleva asuinkerrostalo on 8-kerroksinen, ja se on rakennettu vuonna 1971. Kaavamuutos mahdollistaa rakennuksen korottamisen kahdella kerroksella. Rakennuksen korotusosa tulee toteuttaa sisäänvedettynä. Lisäksi tontilla sijaitsee yksikerroksinen liikerakennus Kullervonkadun varrella. Liikerakennuksen purkamista ei suunnitella, vaan uudisrakennusta on kaavailtu tontin nykyiselle pysäköintikentälle. Suunnittelualueen kokonaiskerrosala on 7 330 kerrosneliötä. Kaavamuutoksessa rakennusoikeus kasvaa reilulla 4 000 kerrosneliöllä. Muutos mahdollistaa noin 60–80 uuden asunnon rakentamisen. Asemakaava edellyttää laadukkaan ja vehreän oleskelupihan järjestämistä, mikä helpottaa myös hulevesien hallintaa. Pysäköinnin siirtäminen kellariin mahdollistaa pienen sisäpihan rakentamisen asukkaille. Lisäksi suunnitelmissa on kattopiha. Asemakaavaa laaditaan tontin omistavan asunto-osakeyhtiön aloitteesta. Asemakaavamuutosta käsitellään tiistaina yhdyskuntalautakunnassa. Kaavan hyväksymisestä päättää valtuusto.